อาฟเตอร์ยู กำไรเพิ่มเท่าตัว แต่หุ้นตกพันล้าน
อาฟเตอร์ยู เป็นอันดับ 1 ของหุ้นร้านอาหารที่ผลตอบแทนดีสุดในโลก หุ้นอาฟเตอร์ยู เพิ่มขึ้นเร็วกว่าร้านอาหารระดับโลกอย่าง Haidilao, Chipotle และ Starbucks ข่าวนี้หลายคนคงเห็นในช่วงที่ผ่านมา แต่รู้ไหมว่า.. ปลายปี 2017 หุ้น อาฟเตอร์ยู ราคา 12.2 บาท ปลายปี 2018 หุ้น อาฟเตอร์ยู ราคา 6.0 บาท หล่นลงไปครึ่งหนึ่ง วันนี้ หุ้นอาฟเตอร์ยู ราคา 13.2 บาท
14 ส.ค. 2562

อาฟเตอร์ยู กำไรเพิ่มเท่าตัว แต่หุ้นตกพันล้าน / โดย ลงทุนแมน
อาฟเตอร์ยู เป็นอันดับ 1 ของหุ้นร้านอาหารที่ผลตอบแทนดีสุดในโลก
หุ้นอาฟเตอร์ยู เพิ่มขึ้นเร็วกว่าร้านอาหารระดับโลกอย่าง Haidilao, Chipotle และ Starbucks
ข่าวนี้หลายคนคงเห็นในช่วงที่ผ่านมา
แต่รู้ไหมว่า..
ปลายปี 2017 หุ้นอาฟเตอร์ยู ราคา 12.2 บาท
ปลายปี 2018 หุ้นอาฟเตอร์ยู ราคา 6.0 บาท หล่นลงไปครึ่งหนึ่ง
วันนี้ หุ้นอาฟเตอร์ยู ราคา 13.2 บาท
สิ่งที่เกิดขึ้นถ้าเราดูแต่ข่าวพาดหัว
อาจทำให้เราพลาดความจริงไปอย่างหนึ่ง
นั่นก็คือ หุ้นอาฟเตอร์ยูผลตอบแทนดีสุดในโลก หลังจากได้ผลตอบแทนที่แย่มากในปีที่แล้ว..
ซึ่งเรื่องนี้ต่างจาก Haidilao, Chipotle และ Starbucks ที่ไม่ได้ตกลงหนักในปีที่แล้ว
แล้วทำไมหุ้นอาฟเตอร์ยู ถึงตกหนัก ขึ้นแรง มีความผันผวนแบบนี้
ลงทุนแมน จะเล่าให้ฟัง..
คำตอบแรกก็คือ ความคาดหวังต่อ อาฟเตอร์ยู มีความผันผวน
ปีที่แล้วการเติบโตต่อสาขามีแนวโน้มไม่ดี แต่ปีนี้เรื่องกลับกลายเป็นเติบโตดี
เมื่อวาน อาฟเตอร์ยู ประกาศ ผลประกอบการไตรมาสที่ 2 ปี 2562 ปรากฏว่า..
รายได้เพิ่มขึ้น 51% เมื่อเทียบกับช่วงเดียวกันของปีที่แล้ว
กำไรเพิ่มขึ้น 117%
โดยโครงสร้างรายได้มาจาก
ร้านขนมหวาน 94%
การขายสินค้า และวัตถุดิบ 4% 
การจัดงานนอกสถานที่ 2%
สำหรับ ครึ่งปีที่ผ่านมา อาฟเตอร์ยู สามารถเปิดสาขาเพิ่มเติมอีก6 สาขา
นอกจากนี้ อาฟเตอร์ยู ยังประกาศเป็นพันธมิตรกับบริษัทฮ่องกงเพื่อเปิดแฟรนไชส์ และขยายสาขาไปต่างประเทศเป็นครั้งแรกของบริษัท
จากภาพรวมทั้งหมดนี้ ทุกอย่างดูเหมือนจะสวยหรูไปหมด
แต่ถ้าคิดว่าวันนี้ราคาหุ้นอาฟเตอร์ยูจะขึ้นตามผลประกอบการแบบตรงตัว
เราจะคิดผิด..
เพราะวันนี้มูลค่า บริษัทอาฟเตอร์ยู หลังประกาศผลประกอบการลดลงกว่า 13.7% 
คิดเป็นมูลค่าที่หายไป 1,713 ล้านบาท
โลกของตลาดหุ้นมันก็แบบนี้
มันไม่มีอะไรตรงตัวเสมอไป
สิ่งที่ออกมาที่ทุกคนรู้อยู่แล้วว่าดี
จุดนั้นมันอาจกลายเป็นจุดสูงสุด ให้คนที่ซื้อล่วงหน้า ขายทำกำไร
โดยเฉพาะหุ้นที่ลอยตัวอยู่บนความคาดหวังของทุกคน
แล้ว อาฟเตอร์ยู ลอยสูงขนาดไหน?
ถ้าเทียบราคาอาฟเตอร์ยู ต่อกำไรครึ่งปีแรก คูณด้วย 2 จะได้ 44 เท่า
เรื่องนี้นักลงทุนไม่ได้คาดหวังให้อาฟเตอร์ยูทำกำไรเท่าเดิมไปตลอด
แต่เขาคาดหวังให้อาฟเตอร์ยูเติบโตสูงแบบก้าวกระโดด
ซึ่งถ้าดูจากผลงานแล้ว กิจการก็มีโอกาสที่จะเป็นแบบนั้น
แต่ระหว่างทาง คนที่ถือหุ้นนี้ก็ต้องรับให้ได้กับความผันผวน
และต้องยอมรับว่า ถ้าเจอกับความผิดหวังเมื่อไหร่ หุ้นแบบนี้จะเจอบทลงโทษที่รุนแรง
ขนาดวันนี้ อาฟเตอร์ยู ผลประกอบการเป็นไปตามคาด ไม่ถึงกับผิดหวัง
ยังเจอการขายทำกำไร ติดลบถึง 13.7%
ปิดท้ายด้วยสิ่งที่ตรงกันข้ามกับอาฟเตอร์ยูในวันนี้
เช้านี้ บริษัท Beauty ประกาศผลประกอบรายได้ลดลง 38% กำไรลดลง 82%
ถ้าเราคิดว่าหุ้น Beauty ต้องตกถล่มทลายแน่ๆ
แต่ปรากฏว่า วันนี้หุ้น Beauty ขึ้น 8.6%..
สรุปแล้ว สิ่งที่แน่นอนที่สุดของตลาดหุ้น
ก็คงเป็น ความไม่แน่นอน..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------